Kerk ook besorg oor haatspraakwetsontwerp | Maroela Media
Kerk ook besorg oor haatspraakwetsontwerp
Die NG Kerk het in sy nuusbrief, die Kerkbode, gesê die kerk is bekommerd oor die voorgestelde wetgewing waardeur die regering haatspraak en haatmisdaad wil bekamp.
"Die waardigheid, vryheid en gelykheid van individue moet beskerm word. Die NG Kerk is egter bekommerd oor die voorgestelde wetgewing waardeur die regering dit wil doen," lui 'n rubriek.
Die kabinet het in Oktober aangekondig die Wetsontwerp op die Voorkoming en Bestryding van Haatmisdade is goedgekeur vir openbare kommentaar. Die wetsontwerp, wat oorspronklik opgestel is om net voorsiening vir haatmisdade te maak, is later aangepas nadat verskeie voorvalle van haatspraak wyd opslae gemaak het op sosiale media.
Die publiek het nog tot Dinsdag, 31 Januarie, die geleentheid om kommentaar te lewer teen die voorgestelde wetsontwerp teen rassisme, wat daarop gerig is om haatmisdade en haatspraak te hanteer.
Dr. Gustav Claassen, algemene sekretaris van die NG Kerk, skryf in die rubriek "haatspraak" word in die konsepwet baie wyd omskryf. "'n Vae en wye definisie het die gevolg dat inbreuk gemaak word op ander regte soos vryheid van spraak wat maklik gebruik kan word om kritiek teenoor die regering en ander instellings te onderdruk," het hy gesê. "Die kerk meen huidige wette teen "haatspraak" in Suid-Afrika behoort voldoende te wees, en bykomende wetgewing in hierdie verband lyk oormatig en oorbodig."
Volgens Claassen het dié wetsontwerp die potensiaal om die hele geloofsgemeenskap van Suid-Afrika negatief te raak. "Terwyl dit die klaarblyklike bedoeling van die wetsontwerp is om rassisme en xenofobie te bekamp, kan die breë definisie van haatspraak 'n ernstige impak op vryheid van spraak hê, veral op vryheid van geloof. In dié opsig word die integriteit van die Grondwet in gedrang gebring," het hy verduidelik.
Hy meen die vryheid van uitsprake deur die kerk oor omstrede sake met betrekking tot
geslag, seksualiteit, voortplanting, huwelik, genadedood, dissipline en straf, etiek en moraliteit, sal ook ernstig beperk word.
Die kerk is van voornemens om beswaar aan te teken teen die wetsontwerp. (Lees die volledige rubriek hier.)
Maroela Media het vroeër berig die vakbond Solidariteit verwerp ook die wetsontwerp teen rassisme omdat dit onvolledige beskerming aan minderhede bied teen mense in magsposisies wat hulself skuldig maak aan haatspraak. "Die wetsontwerp, soos hy nou daaruitsien, hanteer haatspraak en rassisme tussen landsburgers op 'n horisontale vlak," het Dirk Hermann, bestuurshoof van Solidariteit, gesê. "Ons probleem in Suid-Afrika is juis op die vertikale vlak waar politici, amptenare en parlementslede rasse-uitsprake maak, soos in die geval van Julius Malema. 'n Wet soos hierdie moet 'n Julius Malema tronk toe stuur. 'n Wet soos hierdie moet sorg dra dat iemand soos Julius Malema sy rooi oorpak vir 'n oranje oorpak verruil."
Kallie Kriel, uitvoerende hoof van die burgerregteorganisasie AfriForum het gesê sy organisasie staan ook die wetsontwerp teen. "Binne hierdie konteks van dubbele standaarde rakende rassisme, behoort daar groot kommer by wit mense te heers dat die nuwe Wetsontwerp op die Voorkoming en Bestryding van Haatmisdade en Haatspraak net 'n nóg groter stok is wat die regering soek om wit mense mee te slaan," het hy gesê. "Veral noudat die Nasionale Vervolgingsgesag (NVG) met die bekookte klagtes teen min. Pravin Gordhan duidelik getoon het dat hulle polities gedienstig is aan Zuma en sy bondgenote, is dit hoogs waarskynlik dat die NVG ook nie sal huiwer om selektiewe vervolging toe te pas om gedienstig te wees aan die Zuma-regering se pogings om wit mense as die enigste 'sondebokke' uit te sonder nie."
Die departement van justisie en grondwetlike ontwikkeling het in November 2016 aangekondig daar is besluit om, in belang van alle rolspelers en die publiek, die sperdatum vir die indiening van kommentaar op die wetsontwerp te verleng. Die publiek het nou tot 31 Januarie 2017 kans om hul insette na die departement te stuur. Die vorige sperdatum was 1 Desember 2016.
Die publiek kan beswaar aanteken teen die wetsontwerp deur 'n e-pos te stuur aan T Ross by [email protected]
Die Christen-organisasie ForSA het in 'n verklaring op sy webwerf die publiek genooi om hulle by die e-pos in te sluit by [email protected]
Lees alle vorige berigte oor die Wetsontwerp op die Voorkoming en Bestryding van Haatmisdade en Haatspraak op Maroela Media.
Wetsontwerp op die Voorkoming en Bestryding van Haatmisdade en Haatspraak
Vrou sterk aan ná Lanseria-plaasaanval
Jhb wil onwettige mynbedrywighede hokslaan
Wat is haat misdaad anders as moord en slagting op 'n ander ras. Nie woorde wat geuiter word nie maar waar kosbare lewens vernietig word. Dan word die sogenaamde toepassing net op een ras afgedwing.
EK stem volkome saam met Kallie Buys se sienning. Dis net die wittes wat aan die pen sal ry. Die ANC regering maak maar dieselfde soos die Nazi's met die Jode gedoen het. Maar hulle moet op pas die wiel draai al draai hy stadig.
So word die Suid Afrikaanse burger of dalk net die Afrikaans sprekendes aan bande gele. My liewe aarde. Wat is dit anders as gewetensverkragting? Om te swyg as verkeerde dade gepleeg word, is baie erger sonde as om die verkeerde dade te bespreek en uit te wys. Wat is haatspraak? Om die waarheid te praat? Die waarheid in gekruide taal? Om te se wat jy voel? Om te se wat jy elke liewe dag beleef? Dit getuig mos van die waarheid. Self al kom dit in gekruide taal.
Dr Claasen pedaal jou liewer by jou kerksake wat hand uitruk en los die politiek vir die politiekuste
Ek stem dit gaan net teen ons tel. Want die "rassisme" kaart word oral betrek. Dit gaan lankal nie meer oor rassisme nie. Hul haat ons en dis hoekom hul ons uitmoor dag na dag. Begin liewer aan ñ oplossing dink om die moorde op ons te stop